Illum il-Kummissjoni Ewropea ppubblikat ir-riżultati tal-Indiċi tal-Ekonomija u tas-Soċjetà Diġitali (DESI) tal-2018, għodda li ssegwi l-prestazzjoni tal-Istati Membri f'dak li għandu x'jaqsam mal-konnettività diġitali, il-ħiliet diġitali, it-traffiku online, id-diġitalizzazzjoni tan-negozji u s-servizzi pubbliċi diġitali. Skont id-DESI, l-UE qed issir dejjem aktar diġitali, iżda għadu ma sarx biżżejjed progress biex l-Ewropa tlaħħaq mal-mexxejja globali u biex tnaqqas id-differenzi bejn l-Istati Membri. Dan jimmarka l-bżonn li s-Suq Uniku Diġitali jitlesta malajr u li jiżdiedu l-investimenti fl-ekonomija u s-soċjetà diġitali. Andrus Ansip, il-Viċi President għas-Suq Uniku Diġitali, stqarr: “Din hija ċaqliqa, minkejja li żgħira, fid-direzzjoni diġitali t-tajba. B'mod ġenerali, l-UE miexja 'l quddiem, iżda għada lura. Sadanittant, pajjiżi u reġjuni oħra mad-dinja kollha qed jitjiebu b'rata iktar mgħaġġla. Huwa għalhekk li hemm bżonn ninvestu aktar fil-qasam diġitali u wkoll li nlestu s-Suq Uniku Diġitali malajr kemm jista' jkun: sabiex nagħtu spinta lill-prestazzjoni diġitali tal-Ewropa, nipprovdu konnettività u servizzi pubbliċi online mill-aqwa kif ukoll settur tal-kummerċ elettroniku f'saħħtu.” Mariya Gabriel, il-Kummissarju għall-Ekonomija u s-Soċjetà Diġitali, qalet: Ħerqana biex naraw progress mgħaġġel b'rabta mar-riformi ewlenin bħall-Kodiċi Elettroniku Ewropew li għandu l-għan li jagħti spinta lill-investimenti fil-konnettività msaħħa.“ L-Indiċi tal-Ekonomija u tas-Soċjetà Diġitali ta' din is-sena juri li rridu nagħmlu iktar sforz biex nieħdu ħsieb in-nuqqas ta' ħiliet diġitali fost iċ-ċittadini tagħna. Billi nintegraw iktar teknoloġiji diġitali u narmawhom bil-ħiliet, inkunu qed insaħħu liċ-ċittadini, in-negozji u l-amministrazzjonijiet pubbliċi. Din hija t-triq li twassalna biex nirnexxu fit-trasformazzjoni diġitali tas-soċjetajiet tagħna. Tul din l-aħħar sena, l-UE baqgħet ittejjeb il-prestazzjoni diġitali tagħha u d-diskrepanza bejn il-pajjiżi l-iktar diġitali u dawk li huma l-inqas naqset bi ftit (minn 36 punt għal 34 punt). Id-Danimarka, l-Iżvezja, il-Finlandja u n-Netherlands kellhom l-ogħla punteġġ fid-DESI tal-2018 u huma fost il-mexxejja globali tad-diġitalizzazzjoni. Warajhom hemm il-Lussemburgu, ir-Renju Unit, l-Irlanda, il-Belġju u l-Estonja. L-Irlanda, Ċipru u Spanja l-aktar li għamlu progress (b'aktar minn 15-il punt) matul l-aħħar erba' snin. Madankollu, xi pajjiżi tal-UE xorta waħda għad iridu jaħdmu iktar u l-UE bħala entità sħiħa jeħtieġ titjieb biex tibqa' kompetittiva fix-xena globali. Id-DESI tal-2018 juri li: Il-konnettività tjiebet, iżda xorta mhix biżżejjed biex tindirizza l-ħtiġijiet li qed jiżdiedu b'rata mgħaġġla L-għadd ta' abbonamenti għad-dejta mobbli żdied b'57% mill-2013, u llum jilħaq 90 abbonat għal kull 100 ruħ fl-UE. In-netwerks tal-mobile 4G jkopru medja ta' 91% tal-popolazzjoni tal-UE (84% s-sena l-oħra). L-indikaturi juru li d-domanda għal broadband veloċi u ultraveloċi qed tikber b'rata mgħaġġla, u nistennew li tkompli tikber fil-futur. Il-Kummissjoni pproponiet riforma fir-regoli tat-telekomunikazzjoni tal-UE biex jissodisfaw il-ħtiġijiet tal-konnettività dejjem tikber taċ-ċittadini Ewropej u jagħtu spinta lill-investimenti. Iktar u iktar Ewropej qed jużaw l-internet biex jikkomunikaw L-ikbar żieda fl-użu tas-servizzi tal-internet tintrabat mat-telefonati regolari u bil-vidjow: kważi nofs l-Ewropej (46%) jużaw l-internet biex jagħmlu t-telefonati, din hija żieda ta' kważi 20% meta mqabbel mas-sena l-oħra u żieda ta' iktar minn 40% meta mqabbel mal-2013. Indikaturi oħra juru li 81% tal-Ewropej qed ikunu online tal-inqas darba fil-ġimgħa (79% s-sena l-oħra) Bil-għan li tikber il-fiduċja fid-dinja online, ir-regoli l-ġodda tal-UE dwar il-protezzjoni tad-dejta se jidħlu fis-seħħ fil-25 ta' Mejju 2018. L-UE għandha aktar speċjalisti diġitali minn qabel, iżda xorta għad hemm in-nuqqasijiet fil-ħiliet Il-Kummissjoni varat it-Traineeship dwar l-Opportunità Diġitali biex permezz tiegħu, flimkien mal-Koalizzzjoni għall-Ħiliet u l-Impjiegi Diġitali tieħu ħsieb in-nuqqas fil-ħiliet diġitali fl-Ewropa. Sal-2020, l-inizjattiva pilota se tipprovdi traineeships diġitali għal massimu ta' 6000 student u gradwat reċenti f'pajjiż ieħor tal-UE. In-negozji qed isiru aktar diġitali u l-kummerċ elettroniku qed jikber iżda bil-mod Filwaqt li dejjem iktar kumpaniji qed jibagħtu l-irċevuti elettronikament (18% meta mqabbel ma' 10% fl-2013) jew jużaw il-midja soċjali biex jikkomunikaw mal-klijenti u l-isħab tagħhom (21% meta mqabbel ma' 15% fl-2013), l-għadd ta' SMEs li jbigħu online staġna tul dawn l-aħħar snin (17%). Il-Kummissjoni ressqet serje ta' miżuri, ibda minn prezzijiet iktar trasparenti għat-twassil tal-pakketti sa VAT iktar sempliċi kif ukoll regoli dwar il-kuntratti diġitali, bil-ħsieb li tagħti spinta lill-kummerċ elettroniku fl-UE. Mit-3 ta' Diċembru 2018, il-konsumaturi u l-kumpaniji se jkunu jistgħu jsibu l-aħjar akkwisti online mal-UE kollha mingħajr ma jiġu ddiskriminati minħabba n-nazzjonalità jew ir-residenza tagħhom. L-Ewropej qed jużaw aktar servizzi pubbliċi online 58% tal-utenti tal-internet li jibagħtu formoli lill-amministrazzjoni pubblika tagħhom jużaw mezzi online (52% fl-2013). F'April 2018, il-Kummissjoni adottat inizjattivi dwar l-użu mill-ġdid ta' informazzjoni tas-settur pubbliku u dwar is-Saħħa elettronika, u dawn se jtejbu b'mod sinifikanti s-servizzi pubbliċi transfruntiera online fl-UE. Il-kuntest L-Indiċi tal-Ekonomija u tas-Soċjetà Diġitali (DESI) li jsir kull sena għandu l-għan li jkejjel il-progress tal-Istati Membri tal-UE fi triqithom lejn ekonomija u soċjetà diġitali. Jgħin lill-pajjiżi tal-UE jidentifikaw l-oqsma li jeħtieġu investimenti u azzjoni bi prijorità. Id-DESI huwa wkoll għodda ewlenija biex jiġi analizzat il-qasam diġitali fis-Semestru Ewropew, li jippermetti lill-pajjiżi tal-UE jiddiskutu l-pjanijiet ekonomiċi u baġitarji tagħhom u jissorveljaw il-progress fi żminijiet speċifiċi matul is-sena. Din is-sena, kemm id-DESI kif ukoll l-analiżi aktar dettaljata tal-politiki diġitali nazzjonali, li tipprovdi ħarsa ġenerali tal-progress u tal-implimentazzjoni ta' politika mill-Istati Membri (dak li fil-passat kien ir-Rapport dwar il-Progress fis-Settur Diġitali Ewropew) se jiġu ppubblikati b'mod konġunt taħt l-isem DESI. Mar-rapporti se jiġi anness Kapitlu dwar it-Telekomunikazzjoni aktar dettaljat għal kull Stat Membru. Sabiex isir paragun aħjar bejn l-Istati Membri, id-DESI jiżviluppa wkoll analiżi bejn pajjiż u ieħor fir-rigward tal-konnettività, tal-ħiliet, tal-użu tal-internet, tal-użu tat-teknoloġija diġitali min-negozji, tas-servizzi pubbliċi diġitali, tar-R&Ż fl-ICT u l-investiment fl-innovazzjoni u l-użu tal-programm ta' riċerka u innovazzjoni Orizzont 2020 u tal-fondi ta' innovazzjoni mill-Istati Membri. Il-Kummissjoni ppreżentat 29 proposta leġiżlattiva taħt l-istrateġija għas-Suq Uniku Diġitali u f'Komunikazzjoni riċenti ħeġġet lill-Parlament Ewropew u lill-Istati Membri biex jadottaw dawn il-proposti sa tmiem l-2018. Għal iktar informazzjoni Mistoqsijiet u Tweġibiet Profili tal-pajjiżi Skeda informattiva: Suq Uniku Diġitali għall-benefiċċju tal-Ewropej kollha Skeda informattiva: Ekonomija xprunata mid-dejta għall-Ewropej Kollha Noħolqu Suq Uniku Diġitali - L-azzjonijiet tal-Kummissjoni Ewropea mill-2015 Filmati #DESIEU